b'\n_START_ARTICLE_\nBrainstorming\n_START_PARAGRAPH_\nBrainstorming  ali mo\xc5\xbeganska nevihta je skupinska tehnika za generacijo \xc4\x8dim ve\xc4\x8djega \xc5\xa1tevila novih idej za re\xc5\xa1itev dolo\xc4\x8denega problema. Metodo je populariziral Alex Faickney Osborn v poznih tridesetih letih dvajsetega stoletja v knjigi Applied Imagination._NEWLINE_\xc4\x8ceprav je brainstorming raz\xc5\xa1irjena metoda za proizvajanje novih idej, na splo\xc5\xa1no \xc5\xa1e ni dobrih dokazov o u\xc4\x8dinkovitosti metode pri izbolj\xc5\xa1anju \xc5\xa1tevila ali kvalitete generiranih idej. Skupine za brainstorming naj bi bile v nekaterih primerih malenkost bolj u\xc4\x8dinkovite kot druge vrste skupin, predvsem pa manj u\xc4\x8dinkovite kot skupine posameznikov, ki delajo neodvisno. To lahko pripi\xc5\xa1emo problemom kot so odvra\xc4\x8danje pozornosti, manj\xc5\xa1a u\xc4\x8dinkovitost posameznikov, kadar delajo v skupini (motivacijska bariera), ter tendenca posameznikov, da ovirajo druge v skupinski diskusiji._NEWLINE_Slovar slovenskega knji\xc5\xbenega jezika v svoji drugi izdaji navaja slovenski izraz mo\xc5\xbeganska nevihta. V preteklosti se je pojavljalo ve\xc4\x8d poslovenjenih predlogov:idej\xc4\x8dkanje, nevihta mo\xc5\xbeganov, viharjenje mo\xc5\xbeganov.\n_START_SECTION_\nOris metode\n_START_PARAGRAPH_\nMetoda je namenjena predvsem generaciji \xc4\x8dim ve\xc4\x8djega \xc5\xa1tevila novih ter \xc4\x8dim bolj inovativnih idej za re\xc5\xa1itev danega problema. Najprej se definira problem, za katerega i\xc5\xa1\xc4\x8demo re\xc5\xa1itve. Problem mora biti jasno zastavljen in ne preve\xc4\x8d obse\xc5\xbeen, v nasprotnem primeru ga je dobro razdeliti na manj\xc5\xa1e probleme._NEWLINE_Vodja seanse brainstorminga skli\xc4\x8de sodelujo\xc4\x8do skupino ter ji razlo\xc5\xbei problem. Skupina mora vklju\xc4\x8devati zapisovalca, ki ideje bele\xc5\xbei. Udele\xc5\xbeenci seanse nato i\xc5\xa1\xc4\x8dejo mo\xc5\xbene ideje za re\xc5\xa1itev problema, zapisovalec pa jih sproti zapisuje in pri tem na glas ponovi, kakor jih je zapisal. _NEWLINE_Med seanso ni priporo\xc4\x8dena navzo\xc4\x8dnost nadrejenih, ker lahko ovira u\xc4\x8dinek osnovnih pravil mo\xc5\xbeganske nevihte, predvsem generacijo nenavadnih idej.'